Document ID: 32009L0164

ΟΔΗΓΊΑ 2009/164/ΕΕ ΤΗΣ ΕΠΙΤΡΟΠΉΣ
της 22ας Δεκεμβρίου 2009
για την τροποποίηση, με σκοπό την προσαρμογή των παραρτημάτων ΙΙ και ΙΙΙ στην τεχνική πρόοδο, της οδηγίας 76/768/ΕΟΚ του Συμβουλίου σχετικά με τα καλλυντικά προϊόντα
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη:
τη συνθήκη της Ευρωπαϊκής Ένωσης και τη συνθήκη για τη λειτουργία της Ευρωπαϊκής Ένωσης,
την οδηγία 76/768/ΕΟΚ του Συμβουλίου, της 27ης Ιουλίου 1976, περί προσεγγίσεως των νομοθεσιών των κρατών μελών των αναφερομένων στα καλλυντικά προϊόντα (1), και ιδίως το άρθρο 8 παράγραφος 2,
Κατόπιν διαβούλευσης με την επιστημονική επιτροπή για την ασφάλεια του καταναλωτή,
Εκτιμώντας τα ακόλουθα:
(1)
Η χρήση της ουσίας έλαιο λιππίας (Lippia citriodora Kunth.) απαγορεύεται στα καλλυντικά προϊόντα, που απαριθμούνται στο παράρτημα ΙΙ της οδηγίας 76/768/ΕΟΚ, υπό τον αριθμό αναφοράς 450. Η απαγόρευση αυτής της ουσίας αποφασίστηκε βάσει γνώμης που εκδόθηκε τον Μάιο του 2000 από την επιστημονική επιτροπή καλλυντικών προϊόντων και μη εδωδίμων προϊόντων προοριζόμενων για τους καταναλωτές (SCCNFP), η οποία αντικαταστάθηκε στη συνέχεια από την «Επιστημονική επιτροπή για τα καταναλωτικά προϊόντα (ΕΕΚΠ)» με την απόφαση 2004/210/ΕΚ της Επιτροπής (2), και αργότερα από την «Επιστημονική επιτροπή ασφάλειας (SCCS)» με την απόφαση 2008/721/ΕΚ της Επιτροπής (3). Η SCCNFP πρότεινε την απαγόρευση των αιθέριων ελαίων της λιππίας (Lippia citriodora Kunth.) και των παραγώγων τους, π.χ. concrete και απόλυτα, όταν χρησιμοποιούνται ως συστατικό αρώματος, με βάση τη δυνατότητα πρόκλησης ευαισθητοποίησης.
(2)
Εντούτοις, η SCCNFP κατέληξε αργότερα σε μια γνώμη που εκδόθηκε το 2001 σύμφωνα με την οποία η απόλυτη λιππία που λαμβάνεται από την Lippia citriodora Kunth. δεν πρέπει να χρησιμοποιείται κατά τρόπο ώστε το επίπεδο στα τελικά καλλυντικά προϊόντα να υπερβαίνει το 0,2 %. Συνεπώς, ενδείκνυται να περιληφθεί η απόλυτη λιππία (Lippia citriodora Kunth.) μαζί με τον αντίστοιχο περιορισμό της στο παράρτημα ΙΙΙ, μέρος 1 της οδηγίας 76/768/ΕΟΚ. Ενδείκνυται επίσης να τροποποιηθεί ο αριθμός αναφοράς 450 του παραρτήματος ΙΙ προκειμένου να διευκρινιστεί ότι οι ουσίες αιθέρια έλαια λιππίας (Lippia citriodora Kunth.) και τα παράγωγα αυτών εκτός της απόλυτης είναι απαγορευμένα όταν χρησιμοποιούνται ως συστατικό αρώματος.
(3)
Η οδηγία 2008/42/ΕΚ της 3ης Απριλίου 2008 που τροποποιεί την οδηγία του Συμβουλίου 76/768/ΕΟΚ, σχετικά με τα καλλυντικά προϊόντα, με σκοπό την προσαρμογή των παραρτημάτων ΙΙ και ΙΙΙ αυτής στην τεχνική πρόοδο (4) περιέλαβε διάφορους αλλυλικούς εστέρες που περιέχουν αλλυλική αλκοόλη ως πρόσμειξη στο παράρτημα ΙΙΙ μέρος 1 της οδηγίας 76/768/ΕΟΚ. Η ουσία allyl phenethyl ether δύναται επίσης να περιέχει την αλλυλική αλκοόλη ως πρόσμειξη. Για αυτήν την ουσία, η SCCNFP εξέδωσε γνώμη το 2000 συστήνοντας ένα άνω όριο 0,1 % αλλυλικής αλκοόλης ως πρόσμειξης.
(4)
Λαμβάνοντας υπόψη τη γνώμη της SCCNFP, καθώς επίσης και για λόγους συνέπειας, ενδείκνυται να συμπεριληφθεί στο παράρτημα ΙΙΙ, μέρος 1 της οδηγίας 76/768/ΕΟΚ η ουσία allyl phenethyl ether μαζί με τον αντίστοιχο περιορισμό του.
(5)
Η ομάδα ουσιών Terpenes terpenoids sinpine διέπεται τη στιγμή αυτή από ρυθμίσεις υπό τον αριθμό αναφοράς 130 στο παράρτημα ΙΙΙ, μέρος 1 της οδηγίας 76/768/ΕΟΚ. Εντούτοις, η λέξη «sinpine» είναι εμπορική ονομασία και πρέπει επομένως να διαγραφεί από τον προσδιορισμό της εν λόγω ομάδας ουσιών.
(6)
Επομένως, η οδηγία 76/768/ΕΟΚ πρέπει να τροποποιηθεί αναλόγως.
(7)
Εν όψει μιας ομαλής μετάβασης από τις υπάρχουσες συνθέσεις των καλλυντικών προϊόντων σε συνθέσεις που συμμορφώνονται με τις απαιτήσεις οι οποίες καθορίζονται στην εν λόγω οδηγία, είναι απαραίτητο να προβλεφθούν οι κατάλληλες μεταβατικές περίοδοι.
(8)
Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής για τα καλλυντικά προϊόντα,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Τα παραρτήματα II και III της οδηγίας 76/768/ΕΟΚ τροποποιούνται σύμφωνα με το παράρτημα της παρούσας οδηγίας.
Άρθρο 2
Τα κράτη μέλη θα λαμβάνουν όλα τα απαραίτητα μέτρα για να εξασφαλίσουν ότι, από τις 15 Φεβρουαρίου 2011, κανένα καλλυντικό προϊόν που δεν συμμορφώνεται με την παρούσα οδηγία δεν θα διατίθεται στην αγορά από κατασκευαστές της Ένωσης ή εισαγωγείς εγκατεστημένους εντός της Ένωσης.
Τα κράτη μέλη θα λαμβάνουν όλα τα απαραίτητα μέτρα για να εξασφαλίσουν ότι, από τις 15 Αυγούστου 2011, κανένα καλλυντικό προϊόν που δεν συμμορφώνεται με την παρούσα οδηγία δεν θα πωλείται ή θα διατίθεται στον τελικό καταναλωτή της Ένωσης.
Άρθρο 3
1. Τα κράτη μέλη θεσπίζουν και δημοσιεύουν τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο έως τις 15 Αυγούστου 2010. Ανακοινώνουν αμέσως στην Επιτροπή το κείμενο των εν λόγω διατάξεων.
Θα εφαρμόσουν τις εν λόγω διατάξεις από 15 Φεβρουαρίου 2011.
Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Οι λεπτομερείς διατάξεις για την αναφορά αυτή καθορίζονται από τα κράτη μέλη.
2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
Άρθρο 4
Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Άρθρο 5
Η παρούσα οδηγία απευθύνεται στα κράτη μέλη.
Βρυξέλλες, 22 Δεκεμβρίου 2009.

Labels: 1
17
16
20
3